CELEX: 32018D1590
Language: hu
Date: 2018-10-19 00:00:00
Title: A Bizottság (EU) 2018/1590 határozata (2018. október 19.) a 2012/481/EU, a 2014/391/EU, a 2014/763/EU és a 2014/893/EU határozatnak az egyes termékekre vonatkozó uniós ökocímke odaítélésével kapcsolatos ökológiai kritériumok érvényességi időtartama, valamint a kapcsolódó értékelési és ellenőrzési követelmények tekintetében történő módosításáról (az értesítés a C(2018) 6805. számú dokumentummal történt) (EGT-vonatkozású szöveg.)

23.10.2018   
               
               
                  HU
               
               
                  Az Európai Unió Hivatalos Lapja
               
               
                  L 264/24
               
            
         A BIZOTTSÁG (EU) 2018/1590 HATÁROZATA
         (2018. október 19.)
         a 2012/481/EU, a 2014/391/EU, a 2014/763/EU és a 2014/893/EU határozatnak az egyes termékekre vonatkozó uniós ökocímke odaítélésével kapcsolatos ökológiai kritériumok érvényességi időtartama, valamint a kapcsolódó értékelési és ellenőrzési követelmények tekintetében történő módosításáról
         
            
               (az értesítés a C(2018) 6805. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az uniós ökocímkéről szóló, 2009. november 25-i 66/2010/EK európai parlamenti és tanácsi rendeletre (1) és különösen annak 8. cikke (2) bekezdésére,
         az Európai Unió ökocímkézésért felelős bizottságával folytatott konzultációt követően,
         mivel:
         
                     (1)
                  
                  
                     A nyomtatott papírra vonatkozó uniós ökocímke odaítélésével kapcsolatos ökológiai kritériumoknak, valamint a kapcsolódó értékelési és ellenőrzési követelményeknek a 2012/481/EU bizottsági határozatban (2) megszabott érvényességi időtartama 2018. december 31-én lejár.
                  
               
                     (2)
                  
                  
                     Az ágybetétekre vonatkozó uniós ökocímke odaítélésével kapcsolatos ökológiai kritériumoknak, illetve a kapcsolódó értékelési és ellenőrzési követelményeknek a 2014/391/EU bizottsági határozatban (3) megszabott érvényességi időtartama 2018. június 23-án lejár.
                  
               
                     (3)
                  
                  
                     A nedvszívó higiéniai termékekre vonatkozó uniós ökocímke odaítélésével kapcsolatos jelenlegi ökológiai kritériumoknak, illetve a kapcsolódó értékelési és ellenőrzési követelményeknek a 2014/763/EU bizottsági határozatban (4) megszabott érvényességi időtartama 2018. október 24-én lejár.
                  
               
                     (4)
                  
                  
                     A leöblítendő kozmetikai termékekre vonatkozó uniós ökocímke odaítélésével kapcsolatos jelenlegi ökológiai kritériumoknak, illetve a kapcsolódó értékelési és ellenőrzési követelményeknek a 2014/893/EU bizottsági határozatban (5) megszabott érvényességi időtartama 2018. december 9-én lejár.
                  
               
                     (5)
                  
                  
                     Az uniós ökocímke célravezetőségi vizsgálatának (REFIT) 2017. június 30-i következtetéseivel (6) összhangban a meghosszabbításra irányuló javaslat megtétele előtt a Bizottság az EU ökocímkézésért felelős bizottságával együtt értékelte az egyes termékcsoportok relevanciáját. Ez az értékelés megerősítette a 2012/481/EU, a 2014/391/EU, a 2014/763/EU és a 2014/893/EU határozatban rögzített, jelenleg hatályos ökológiai kritériumok, valamint a kapcsolódó értékelési és ellenőrzési követelmények megfelelőségét. Ez az értékelés továbbá megmutatta annak fontosságát, hogy e termékcsoportok továbbra is az uniós ökocímkerendszer hatálya alatt maradjanak, néhány esetben azonban oly módon, hogy – a termékcsoportok közötti szinergiák javítása és az uniós ökocímke felhasználásának növelése érdekében – e termékcsoportok más meglévő termékcsoportokkal kapcsolódnak össze. A felülvizsgálat során megfelelő figyelmet kell fordítani a vonatkozó uniós szakpolitikák, jogszabályok és tudományos adatok közötti koherenciára.
                  
               
                     (6)
                  
                  
                     A nyomtatott papír és a feldolgozott papírtermékek szorosan kapcsolódnak egymáshoz. Emellett folyamatban van a nyomtatott papír hordozófelületéül szolgáló, grafikai célra szánt papírtermékek felülvizsgálata. A szinergiák javítása és az uniós ökocímke e termékcsoportok tekintetében történő felhasználásának növelése érdekében a nyomtatott papírtermékekre vonatkozó jelenlegi kritériumok érvényességi időtartamát össze kell hangolni a feldolgozott papírtermékekével, vagyis 2020. december 31-ig meg kell hosszabbítani.
                  
               
                     (7)
                  
                  
                     Az ágybetétekre vonatkozó uniós ökocímkerendszer alkalmazásának növelése érdekében meg kell fontolni, hogy ezt a termékcsoportot összevonják a bútortermékcsoporttal. Első lépésként az ágybetétekre vonatkozó jelenlegi kritériumok érvényességi időtartamát össze kell hangolni a bútorokéval, és ennek érdekében 2022. július 28-ig meg kell hosszabbítani.
                  
               
                     (8)
                  
                  
                     Ami a nedvszívó higiéniai termékeket illeti, abból a célból, hogy a piac, valamint a jelenlegi és a potenciális jövőbeli engedélybirtokosok számára biztosított legyen a stabilitás – amely az ökocímke alkalmazásának szélesebb körben való elterjedését eredményezheti az ágazatban –, a nedvszívó higiéniai termékekre vonatkozó jelenlegi uniós ökocímke-kritériumok érvényességi időtartamát 2022. december 31-ig meg kell hosszabbítani.
                  
               
                     (9)
                  
                  
                     A leöblítendő kozmetikai termékekre vonatkozó uniós ökocímke-kritériumok érvényességi időtartamát 2021. december 31-ig meg kell hosszabbítani annak érdekében, hogy befejeződhessen azok felülvizsgálata.
                  
               
                     (10)
                  
                  
                     Ezért indokolt az említett kritériumok, valamint az ezekhez kapcsolódó értékelési és ellenőrzési követelmények érvényességi időtartamát meghosszabbítani.
                  
               
                     (11)
                  
                  
                     A 2012/481/EU, a 2014/391/EU, a 2014/763/EU és a 2014/893/EU határozatot ennek megfelelően módosítani kell.
                  
               
                     (12)
                  
                  
                     Az e határozatban foglalt intézkedések összhangban vannak a 66/2010/EK rendelet 16. cikke alapján létrehozott bizottság véleményével,
                  
               ELFOGADTA EZT A HATÁROZATOT:
         
            1. cikk
            A 2012/481/EU határozat 4. cikke helyébe a következő szöveg lép:
            
               
                  „4. cikk
                  A »nyomtatott papír« termékcsoportra vonatkozó ökológiai kritériumok, valamint a kapcsolódó értékelési és ellenőrzési követelmények 2020. december 31-ig érvényesek.”
               
            
         
         
            2. cikk
            A 2014/391/EU határozat 4. cikke helyébe a következő szöveg lép:
            
               
                  „4. cikk
                  Az »ágybetétek« termékcsoportra vonatkozó ökológiai kritériumok, valamint a kapcsolódó értékelési és ellenőrzési követelmények 2022. július 28-ig érvényesek.”
               
            
         
         
            3. cikk
            A 2014/763/EU határozat 4. cikke helyébe a következő szöveg lép:
            
               
                  „4. cikk
                  A »nedvszívó higiéniai termékek« termékcsoportra vonatkozó ökológiai kritériumok, valamint a kapcsolódó értékelési és ellenőrzési követelmények 2022. december 31-ig érvényesek.”
               
            
         
         
            4. cikk
            A 2014/893/EU határozat 4. cikke helyébe a következő szöveg lép:
            
               
                  „4. cikk
                  A »leöblítendő kozmetikai termékek« termékcsoportra vonatkozó ökológiai kritériumok, valamint a kapcsolódó értékelési és ellenőrzési követelmények 2021. december 31-ig érvényesek.”
               
            
         
         
            5. cikk
            Ennek a határozatnak a tagállamok a címzettjei.
         
         
            Kelt Brüsszelben, 2018. október 19-én.
            
               
                  a Bizottság részéről
               
               Karmenu VELLA
               
                  a Bizottság tagja
               
            
         
         
            (1)  HL L 27., 2010.1.30., 1. o.
         
         
            (2)  A Bizottság 2012/481/EU határozata (2012. augusztus 16.) a nyomtatott papír uniós ökocímkéjének odaítélésére vonatkozó ökológiai kritériumok megállapításáról (HL L 223., 2012.8.21., 55. o.).
         
            (3)  A Bizottság 2014/391/EU határozata (2014. június 23.) az ágybetétek uniós ökocímkéjének odaítélésére vonatkozó ökológiai kritériumok meghatározásáról (HL L 184., 2014.6.25., 18. o.).
         
            (4)  A Bizottság 2014/763/EU határozata (2014. október 24.) a nedvszívó higiéniai termékek uniós ökocímkéjének odaítélésére vonatkozó ökológiai kritériumok megállapításáról (HL L 320., 2014.11.6., 46. o.).
         
            (5)  A Bizottság 2014/893/EU határozata (2014. december 9.) a leöblítendő kozmetikai termékek uniós ökocímkéjének odaítélésére vonatkozó ökológiai kritériumok megállapításáról (HL L 354., 2014.12.11., 47. o.).
         
            (6)  A Bizottság jelentése az Európai Parlamentnek és a Tanácsnak a szervezeteknek a közösségi környezetvédelmi vezetési és hitelesítési rendszerben (EMAS) való önkéntes részvételéről szóló, 2009. november 25-i 1221/2009/EK európai parlamenti és tanácsi rendelet és az uniós ökocímkéről szóló, 2009. november 25-i 66/2010/EK európai parlamenti és tanácsi rendelet végrehajtásának felülvizsgálatáról (COM(2017) 355 final).